**DĖL SAVIVALDYBĖS TURTO PERDAVIMO VALDYTI, NAUDOTI IR DISPONUOTI JUO PATIKĖJIMO TEISE PAGAL PATIKĖJIMO SUTARTĮ VŠĮ ROKIŠKIO TURIZMO IR VERSLO INFORMACIJOS CENTRUI**

2022 m. sausio 28 d. Nr. TS-

Rokiškis

Vadovaudamasi Lietuvos Respublikos vietos savivaldos įstatymo 6 straipsnio 38 punktu, 16 straipsnio 2 dalies 26 punktu, Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 12 straipsnio 3 dalimi, Lietuvos Respublikos Turizmo įstatymo 10 ir 18 straipsniais, 40 straipsnio 4 punktu, Rokiškio rajono savivaldybės turto perdavimo valdyti, naudotis ir disponuoti juo patikėjimo teise tvarkos aprašu, patvirtintu Rokiškio rajono savivaldybės tarybos 2021 m. balandžio 30 d. sprendimu Nr. TS-111 „Dėl Rokiškio rajono savivaldybės turto perdavimo valdyti, naudotis ir disponuoti juo patikėjimo teise tvarkos aprašo patvirtinimo“, Rokiškio rajono savivaldybės (toliau – Savivaldybė) taryba nusprendžia:

1. Perduoti laikinai, 10 metų, įsteigtai viešajai įstaigai Rokiškio turizmo ir verslo informacijos centrui, kodas 302308156, buveinės adresas: Nepriklausomybės a. 8-3, Rokiškis, Savivaldybei nuosavybės teise priklausantį ilgalaikį kilnojamąjį ir trumpalaikį turtą, pagal sąrašus (1 ir 2 priedai) valdyti, naudoti ir disponuoti juo patikėjimo teise bei apskaityti įstaigos balanse. Bendra turto įsigijimo vertė 2021 m. gruodžio 31 d. 213091,88 Eur, bendra turto likutinė vertė 2021 m. gruodžio 31 d. 71851,73 Eur.
2. Nustatyti, kad 1 punkte išvardintas turtas yra skirtas tik savivaldybės funkcijai atlikti – sąlygų verslo ir turizmo plėtrai sudarymui ir šios veiklos skatinimui.
3. Pritarti šio sprendimo 1 punkte nurodyto, savivaldybės kilnojamo turto, patikėjimo sutarčiai (3 priedas).
4. Įgalioti administracijos direktorių, jo nesant – Savivaldybės administracijos direktoriaus pavaduotoją, pasirašyti šio sprendimo 2 punkte nurodytą Savivaldybės kilnojamo turto patikėjimo sutartį su aktualiomis turto likutinėmis vertėmis sutarties pasirašymo dieną.
5. Skelbti sprendimą savivaldybės interneto svetainėje [www.rokiskis.lt](http://www.rokiskis.lt).

Šis sprendimas per vieną mėnesį gali būti skundžiamas Regionų apygardos administracinio teismo Kauno, Klaipėdos, Šiaulių ar Panevėžio rūmams Lietuvos Respublikos administracinių bylų teisenos įstatymo nustatyta tvarka.

|  |  |
| --- | --- |
| Savivaldybės meras | Ramūnas Godeliauskas |

Violeta Bieliūnaitė-Vanagienė

Rokiškio rajono savivaldybės tarybai

**SPRENDIMO PROJEKTO „DĖL SAVIVALDYBĖS TURTO PERDAVIMO VALDYTI, NAUDOTI IR DISPONUOTI JUO PATIKĖJIMO TEISE PAGAL PATIKĖJIMO SUTARTĮ VŠĮ ROKIŠKIO TURIZMO IR VERSLO INFORMACIJOS CENTRUI“ AIŠKINAMASIS RAŠTAS**

**Sprendimo projekto tikslai ir uždaviniai.**

Perduoti laikinai, 10 metų, Rokiškio rajono savivaldybei (toliau – Savivaldybė) nuosavybės teise priklausantį turtą valdyti, naudoti ir disponuoti juo patikėjimo teise pagal patikėjimo sutartį įsteigtai viešajai įstaigai.

**Teisinio reguliavimo nuostatos.**

Lietuvos Respublikos vietos savivaldos įstatymo 6 straipsnio 38 punktas, 16 straipsnio 2 dalies 26 punktas, Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 12 straipsnio 3 dalis, Rokiškio rajono savivaldybės turto perdavimo valdyti, naudotis ir disponuoti juo patikėjimo teise tvarkos aprašas, patvirtintas Rokiškio rajono savivaldybės tarybos 2020 m. gegužės 29 d. sprendimu Nr. TS-157 „Dėl Rokiškio rajono savivaldybės turto perdavimo valdyti, naudotis ir disponuoti juo patikėjimo teise tvarkos aprašo patvirtinimo“.

**Sprendimo projekto esmė.**

Lietuvos Respublikos vietos savivaldos įstatyme yra nustatyta savivaldybės savarankiškoji funkcija – sąlygų verslo ir turizmo plėtrai sudarymui ir šios veiklos skatinimui. Šį funkcija yra pavesta pertvarkytai iš biudžetinės į viešąją įstaigą Rokiškio turizmo ir verslo informacijos centrui.

Viešosios įstaigos Rokiškio turizmo ir verslo informacijos centro nuostatuose nustatyti tikslai:

1. Rinkti, kaupti ir interesantams, lankytojams, turistams nemokamai teikti informaciją apie Rokiškio rajono savivaldybės turizmo išteklius, teikiamas turizmo paslaugas, vystomus amatus, skleisti informaciją apie Rokiškio rajono savivaldybę. Rengti, leisti ir platinti informacinius, kartografinius ir kt. leidinius, kurti patrauklų rajono turistinį įvaizdį, aktualiomis rinkodaros priemonėmis, populiarinant ir didinant Rokiškio krašto aktualumą bei žinomumą Lietuvos ir tikslinėse užsienio šalyse.

2. Ugdyti Rokiškio rajono gyventojų verslumą, teikti paslaugas verslui (informacijos, konsultacijų, mokymo ir kt.), skatinti naujų įmonių kūrimąsi Rokiškio rajone, teikiant aktualią informaciją, konsultacijas ir praktinę pagalbą. Veikiančius smulkaus ir vidutinio verslo subjektus, kurių buveinė yra Rokiškio savivaldybėje, konsultuoti investicijų plėtros, partnerių paieškos, naujų technologijų ir inovacijų diegimo, naujų darbo vietų rajone kūrimo klausimais. Kartu su verslo atstovais kurti veiklos strategijas, kurios padėtų prisitaikyti prie kintančių rinkos sąlygų, skatintų didinti konkurencingumą ir veiklos efektyvumą, palengvintų tarptautinių bendradarbiavimo ryšių su kitais verslo subjektais užmezgimą.

Vadovaujantis Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 12 straipsnio 3 dalimi, savivaldybės turtas patikėjimo teise gali būti perduodamas kitiems juridiniams asmenims (ne biudžetinėms įstaigoms) pagal turto patikėjimo sutartį, savivaldybių funkcijoms įgyvendinti, kai šie juridiniai asmenys pagal įstatymus gali atlikti savivaldybių funkcijas. Sprendimą dėl savivaldybės turto perdavimo patikėjimo teise priima savivaldybės taryba. Tokiame sprendime turi būti nurodyta savivaldybės institucija ar įstaiga, įgaliota sudaryti savivaldybės turto patikėjimo sutartį.

Vadovaujantis LR Biudžetinių įstaigų įstatymu Biudžetinės įstaigos savininko jai perduotas ir biudžetinės įstaigos įgytas turtas nuosavybės teise priklauso biudžetinės įstaigos savininkui, o biudžetinė įstaiga šį turtą valdo, naudoja ir disponuoja juo teisės aktų nustatyta tvarka. Vadovaujantis LR Viešųjų įstaigų įstatymu – viešosios įstaigos turtas priklauso viešajai įstaigai, todėl pertvarkius biudžetinę įstaigą į viešąją, visas biudžetinės įstaigos valdytas turtas buvo grąžintas įstaigos savininkui.

Atsižvelgiant, kad pasikeitė įstaigos teisinė forma, tačiau įstaigos veiklos sritis nepasikeitė, tik išsiplėtė, siūloma biudžetinės įstaigos Rokiškio turizmo ir amatų informacijos centro valdytą turtą perduoti pertvarkytai viešajai įstaigai Rokiškio turizmo ir verslo informacijos centrui valdyti, naudoti ir disponuoti juo pagal patikėjimo sutartį.

Atsižvelgiant į nurodytą teisinį reguliavimą, parengtas Savivaldybės tarybos sprendimas bei Savivaldybės ilgalaikio kilnojamo turto patikėjimo sutarties projektas.

**Laukiami rezultatai.** Užtikrinta viešosios įstaigos veikla ir savivaldybės funkcijų įgyvendinimas.

**Finansavimo šaltiniai ir lėšų poreikis**.

Sprendimo įgyvendinimui lėšos nereikalingos.

**Suderinamumas su Lietuvos Respublikos galiojančiais teisės norminiais aktais**

Projektas neprieštarauja galiojantiems teisės aktams.

**Antikorupcinis vertinimas.**

Teisės akte nenumatoma reguliuoti visuomeninių santykių, susijusių su Lietuvos Respublikos korupcijos prevencijos įstatymo 8 straipsnio 1 dalyje numatytais veiksniais, todėl teisės aktas nevertintinas antikorupciniu požiūriu.

|  |  |
| --- | --- |
| Turto valdymo ir ūkio skyriaus vedėja | Violeta Bieliūnaitė-Vanagienė |